Intant
de sô prime visite uficiâl intes sîs conteis, il gnûf segretari
di stât pe Irlande dal Nord, James Brokenshire, al à declarât che
no son lis cundizions par meti in vore l’articul dai acuardis di
pâs dal Vinars Sant che al previôt la pussibilitât di un
referendum pe riunificazion de isule. La ipotesi e jere saltade fûr
intal doman dal referendum su la jessude dal Ream Unît de Union
Europeane dal moment che i citadins de Irlande dal Nord si vevin
declarâts in maiorance cuintri de jessude. Dopo di un prin moment di
cidin, lis autoritâts de Republiche de Irlande a àn invezit mostrât
di no scartâ cheste pussibilitât. Il prin ministri Enda Kenny al à
dite che propit il procès di jessude dal Ream Unît de Union
Europeane al podarès creâ lis cundizions par clamâ dongje il
referendum e che intes tratativis che si inviaran tra lis parts si
varà di tignî cont ancje di cheste opzion. In Europe si à ancje za
vût un precedent di podê imitâ – al à zontât Kenny – ven a
dî la riunificazion jenfri la Gjermanie dal Ovest e chê dal Est.
Ancje pal Fianna Fáil,
il principâl partît di oposizion de Republiche, chê dal referendum
e je une strade che e reste vierte.
Font:
BBC,
18/07/16
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans unk